b'\n_START_ARTICLE_\nZolt\xc3\xa1n Latinovits\n_START_SECTION_\nBiografie\n_START_PARAGRAPH_\nMama lui a divor\xc8\x9bat de tat\xc4\x83l lui, Oskar Latinovits, \xc3\xaen 1941 \xc8\x99i s-a c\xc4\x83s\xc4\x83torit cu medicul Istv\xc3\xa1n Frenreisz, cu care a avut doi copii (Istv\xc3\xa1n, care a devenit actor sub numele de Istv\xc3\xa1n Bujtor, \xc8\x99i muzicianul K\xc3\xa1roly). El a \xc3\xaenv\xc4\x83\xc8\x9bat la \xc8\x98coala Primar\xc4\x83 de pe strada Damjanich din Budapesta \xc8\x99i a absolvit cu rezultate excelente \xc3\xaen 1949 Gimnaziul Szent Imre. A devenit t\xc3\xa2mplar \xc8\x99i a lucrat la o firm\xc4\x83 de construc\xc8\x9bii de poduri. A f\xc4\x83cut parte din echipa de baschet Halad\xc3\xa1s SE din 1951 \xc8\x99i a fost, de asemenea, un bun marinar. \xc3\x8encep\xc3\xa2nd din 1952 a studiat la Universitatea Tehnic\xc4\x83 din Budapesta \xc8\x99i s-a implicat \xc3\xaentr-un grup de teatru. A ob\xc8\x9binut diploma de inginer civil \xc3\xaen 1956._NEWLINE_El \xc8\x99i-a \xc3\xaenceput cariera profesionist\xc4\x83 de actor dup\xc4\x83 ce a f\xc4\x83cut parte din diferite trupe artistice de studen\xc8\x9bi \xc8\x99i de amatori. A fost actor mai \xc3\xaent\xc3\xa2i la Teatrul Csokonai din Debre\xc8\x9bin (1956-1959), apoi a jucat la Teatrul Na\xc8\x9bional din Miskolc (1959-1961), din nou la Teatrul Csokonai din Debre\xc8\x9bin (1961-1962), apoi la Teatrul de Comedie din Budapesta (V\xc3\xadgsz\xc3\xadnh\xc3\xa1z, 1962-1966), unde a interpretat unul dintre cele mai de succes roluri ale sale: Romei \xc3\xaen reprezenta\xc8\x9bia piesei Romeo \xc8\x99i Julieta de Shakespeare \xc3\xaen 1963, juc\xc3\xa2nd al\xc4\x83turi de \xc3\x89va Ruttkai, viitoarea sa so\xc8\x9bie._NEWLINE_A jucat apoi la Teatrul Th\xc3\xa1lia (1966-1968), la Teatrul de Comedie (1969-1971) \xc8\x99i \xc3\xaen final la Teatrul Pet\xc5\x91fi din Veszpr\xc3\xa9m (1971-1976), unde a putut s\xc4\x83-\xc8\x99i realizeze vechiul s\xc4\x83u vis de a regiza spectacole. S-a remarcat ca recitator al poeziilor lui Attila J\xc3\xb3zsef, Gyula Illy\xc3\xa9s \xc8\x99i Endre Ady._NEWLINE_A ap\xc4\x83rut \xc3\xaen numeroase filme de la sf\xc3\xa2r\xc8\x99itul anilor 1950 p\xc3\xa2n\xc4\x83 la \xc3\xaenceputul anilor 1970. Unul dintre cele mai renumite filme \xc3\xaen care a jucat este Szindb\xc3\xa1d (1971), inspirat din povestirile lui Gyula Kr\xc3\xbady \xc8\x99i regizat de Zolt\xc3\xa1n Husz\xc3\xa1rik.\n_START_SECTION_\nMoartea\n_START_PARAGRAPH_\nLatinovits a fost c\xc4\x83lcat \xc3\xaen 1976 de un tren \xc3\xaen sta\xc8\x9bia Balatonszemes de l\xc3\xa2ng\xc4\x83 Lacul Balaton. De\xc8\x99i moartea lui a fost considerat\xc4\x83 o sinucidere potrivit rapoartelor oficiale, nu s-a l\xc4\x83murit niciodat\xc4\x83 pe deplin dac\xc4\x83 el a s\xc4\x83rit inten\xc8\x9bionat \xc3\xaen fa\xc8\x9ba trenului sau dac\xc4\x83 a avut loc un accident. Moartea lui a devenit imediat o legend\xc4\x83 romantic\xc4\x83, din cauza asem\xc4\x83n\xc4\x83rilor cu sinuciderea poetul Attila J\xc3\xb3zsef, ale c\xc4\x83rui poezii au fost recitate deseori de Latinovits.'